ขอสอบถามหน่อยครับคือแฟนผมฉีดยาคุมเข็ม 3 เดือน มา 5-6 เข็มแล้ว มีเข็มที่7ลืมเลยเวลาครบการฉีดยาอีกครั้ง แล้วเรามีอะไรกัน แล้วแฟนผมไปฉีดต่อ แต่ว่า 3 เดือน 4 เดือนที่ผ่านมาเราไม่ได้มีอะไรกัน แต่อยู่ดีๆก็มีเลือดเป็นก้อนตั้งแต่อาทิตยที่แล้ว แต่สองสามวันมามีเลือดออกกะปิดกะปอยไม่เยอะเท่าไหร่ และตอนนี้เขามีอาการปวดท้อง เมื่อยตัว ท้องบวมขึ้นในเวลาไม่นาน อยากสอบถามว่าเป็นเพราะอะไรครับรึเพราะผลของยารึตั้งครรภ์ครับ อันตรายไหม
สวัสดีค่ะ หากครบกำหนดฉีดยาคุมกำเนิด แล้วไม่ได้ไปฉีด และได้ผ่านไปนานเป็นสัปดาห์ ยาฉีดก็อาจหมดฤทธิ์ในการป้องกันการตั้งครรภ์ไปแล้ว ซึ่งหากมีเพศสัมพันธ์ ก็จะมีโอกาสตั้งครรภ์ได้ค่ะ แต่หากเลยกำหนดฉีดยาคุมไปเพียงไปกี่วันหรือไม่เกินสัปดาห์ โอกาสในการตั้งครรภ์ก็จะถือว่าน้อยมากอยู่ในเบื้องต้น แนะนำควรลองตรวจหาการตั้งครรภ์ดูก่อนค่ะ หากตรวจพบ อาการเลือดออกจากช่องคลอด และปวดท้อง ก็จะเป็นอาการของการตั้งครรภ์ ที่เกิดจากมีภาวะแทรกซ้อนได้ ซึ่งในกรณีนี้ ควรรีบไปพบสูติ-นรีแพทย์โดยเร็วค่ะแต่หากตรวจไม่พบการตั้งครรภ์ อาการมีเลือดออกและปวดท้อง เมื่อยตัว ก็อาจเป็นผลข้างเคียงของยาฉีดได้ แต่โดยส่วนใหญ่ หากฉีดมานานแล้ว ก็ไม่น่าเกิดอาการในภายหลัง ดังนั้น หากยังคงมีเลือดออกเรื่อยๆ และอาการปวดท้องเป็นต่อเนื่อง ไม่หายไป หรือท้องโตขึ้นเรื่อยๆ ก็ควรไปพบสูติ-นรีแพทย์เพื่อตรวจหาสาเหตุอื่นๆ เช่น มีมดลูกอักเสบ มีเนื้องอกมดลูก มะเร็งปากมดลูก เป็นต้น